སཱ་ལའི་ལྗོངས་ཀྱི་ཆོས་སྒྲ་སྙན་མོ་ནི།།སྲིད་གསུམ་སྙན་པའི་དྲི་ཟའི་གླུ་དབྱངས་བཞིན།།མདོ་དབུས་ཁམས་གསུམ་ཆོས་རྭ་ཆེན་མོ་དག།སུམ་རྩེན་དབུས་ན་འཕགས་པའི་བ་གམ་འདྲ།།མཐའ་བཞིའི་གངས་རི་ཤེལ་གྱི་ཀ་བ་འདྲ།།མཛེས་སྡུག་བོད་ཡུལ་དག་པའི་ཞིང་ཁམས་འདྲ།།ནང་དུ་བཞུགས་པའི་ཆོལ་གསུམ་རིགས་ཀྱི་བུ།།སྙིང་རྗེའི་རིགས་ལས་འཁྲུངས་པའི་བྲམ་ཟེ་འདྲ།།འདབ་བརྒྱའི་ཚལ་དུ་མྱོས་པའི་རྐང་དྲུག་བཞིན།།ཁམས་གསུམ་སྤུན་ཟླ་ཤེས་གྲྭའི་ཚལ་དུ་བཞུགས།།ལེགས་བཤད་དོན་དུ་གཉེར་བའི་སློབ་བུའི་ཁྱུ།།ཆུ་སྐྱེས་གེ་སར་འཐུང་བའི་འཁོར་འགྲོ་འདྲ།།ནུབ་ཕྱོགས་དག་པའི་ཞིང་ཁམས་ཆེན་མོ་འདིར།།མཁས་པ་རྒྱུ་སྐར་གྲངས་བཞིན་བྱོན་པ་ཡི།།ལེགས་བཤད་ནོར་བུའི་དོ་ཤལ་བཀྲམ་པ་ན།།མ་གཅིག་ཆོས་ལུགས་གྲུབ་མཐས་ས་ཀུན་འགེངས།།གྲུབ་མཐའ་ཡོད་ཚད་བགྲང་བར་མི་ནུས་ལ།།ལྷག་པར་སྐྱེས་ཆེན་ཐམས་ཅད་བགྲང་ཐབས་བྲལ།།རང་བློས་དཔོག་པའི་རྩ་ཆེན་གྲུབ་མཐའ་ཁག།ཚིགས་བཅད་ལམ་ནས་ཀུན་ལ་འབུལ་བར་སྤྲོ།ཐོག་མར་བོན་གྱི་སྟོན་པ་མི་དགུ་འཁྲུངས།།ལྷག་པར་སྟོན་པ་གཤེན་རབ་མི་བོ་ཆེ།།ཉི་ཟླའི་ཟིལ་གྱི་ཚུལ་དུ་བྱོན་པ་ན།།གཡུང་དྲུང་བོན་གྱི་བསྟན་པ་བོད་ལ་དར།།བོད་རྒྱལ་གནམ་རི་སྲོང་བཙན་ཡར་སྔོན་ལ།།བོན་ཆོས་རྒྱུ་སྐར་རྒྱལ་གྱི་ཚུལ་དུ་བཞུགས།།བོད་ཀྱི་ཨ་སྔོན་ཡངས་པོའི་རྒྱན་དུ་མཛེས།།ཆབ་སྲིད་ལོ་རྒྱུས་བསྐྱངས་པའི་གོ་ཆ་འཛིན།།བོན་ཆོས་སཱ་ལའི་ལྗོངས་འདིར་དར་བ་ནས།།ལྷ་འདྲེ་ཀླུ་སྲིན་ཟེར་བའི་ཐ་སྙད་བྱུང་།།དཀར་རྩིས་ནག་རྩིས་བྱེད་པའི་ཉམས་ལེན་དར།།རླུང་དར་དབུ་ལྕོག་འཛུགས་པའི་གོམས་སྲོལ་ཆགས།།ད་ལྟ་བོད་མི་ཕལ་ཆེས་བོན་ཆོས་ལ།།ཕྱི་པའི་ཆོས་ཅེས་དད་པས་མི་སྐུལ་ཡང་།།བོན་གྱི་གྲུབ་མཐའི་ཆོ་ག་ཉམས་ལེན་ཁག།ང་ཚོའི་ལུས་ཀྱི་ཟུངས་ཁྲག་ལྟ་བུར་གནས།།